Troick (Čeläbinskan agj)

Troick (, , ) om Venäman lidn, lidnümbrik da transporttesol'm Čeläbinskan agjan suvipäivnouzmas, röunanno Kazahstananke. Se om agjan seičemenz' lidn eläjiden lugun mödhe, om Troickan rajonan administativižeks keskuseks mugažo (ei mülü sihe).
Istorii.
Eländpunktan aluz om pandud kazahlaižiden tahondas vn 1743 kezakul kuti Troickan lidnuz. Vspäi 1750 tehtihe jarmankad semendkuspäi redukuhusai žilon torguindtanhal, torguind mäni vajehtusel. Žilo sai lidnan statusad vl 1784.
Troick šingotase GRES:an elektrusen pästandal, elektromehanižel tegimel, sauvondmaterialiden pästandal (mineraline lämuzizoläcii, savičtegim), sömtegimištol, mugažo sumciden pästandal edheotand, muit, vedimdepo i vagondepo ratas lidnas.
Geografijan andmused.
Lidn sijadase Uvel'k-jogen molembil randoil ( 234 km pitte, Tobolan hurapol'ne bassein), 170 m ü.m.t. keskmäižel korktusel. Ui-jogi () lankteb Uvel'kha oiktalpäi, ned sätas Troickan vezivaradint ani lidnas da vides kilometras mödvedhe päivnouzmha sišpäi.
Matkad Kazahstanhasai om noläspäi vidhe kilometrhasai suvhe i suvipäivlaskmha, Čeläbinskhasai om 120 km pohjoižhe orhal, 136 km avtotel vai raudtel. Lähembaine lidn om Suviural'sk 44 km pohjoižhe-lodeheze orhal, 49 km avtotedme vai raudtedme.
Klimat om ven kontinentaline. Voden keskmäine lämuz om +3,3 C°, kezakun-elokun +16,8..+19,0 C°, tal'vkun-uhokun −13,7..−17,2 C°. Ekstremumad oma −49 C° (viluku) i +41 C° (heinku). Kezaaigan minimum om −1,2 C° (kezaku), tal'vaigan maksimum om +9,5 C° (uhoku). Ei voi panda halad heinkus vaiše, elokun minimum om 0 C°. Paneb sadegid 387 mm vodes keskmäras, enamba kezakus-heinkus (57..68 mm kus), vähemba vilukus-keväz'kus (14..18 mm kus). Kun keskmäine relätivine nepsuz vajehtase 54 procentaspäi semendkus 80 procenthasai tal'vkus-vilukus. 
Tobmuz.
Troick om lidnümbrikon üks'jäižeks eländpunktaks.
Edeline lidnan pämez' (lidnümbrikon Administracijan pämez') om Viktor Ščokotov (2010 — viluku 2014).
Eläjad.
Vl 1939 kaik 47 tuhad ristituid elihe lidnas. Vn 2010 Venäman rahvahanlugemižen mödhe lidnan eläjiden lugu oli 78 372 ristitud, vn 2021 — 70 301 ristitud. Kaik 75 231 eläjad oli lidnas vl 2017. Kaikiš suremb lidnan ristitišt oli 85..91 tuhad eläjid vll 1967−2001 (91 tuh. rist. vll 1986−1987).
Rahvahad (2010): venälaižed — 82,5 %, totarlaižed — 7,2 %, ukrainalaižed — 3 %, kazahlaižed — 2 %, toižed rahvahad — 5,3 %.
Ortodoksižen hristanuskondan vižtoštkümne pühäpertid oma kaičenus i saudud lidnas: Eläban Eziauguižen Stroican kafedraline päjumalanpert' (letihe vll 1754−1762), Kazanin Jumalanmaman naižjumalankodin jumalanpert' i časoun', kuz' jumalanpertid, koume kodijumalanpertid i koume časounäd. Niiden ližaks üks' jumalanpert' i üks' časoun' ei ole kaičenus. Islaman seičeme pühäpertid oli edel Redukun revolücijad, nellän mečetin sauvused oma kaičenus, niišpäi kaks' oma udessündutadud i avaitud.
Openduz.
Lapsiden opendusen aluzkundad oma päivkodid, keskškolad, kaks' čomamahtoiden školad, muzikškol.
Professionaližen opendusen aluzkundad oma Troickan tehnologine tehnikum i koume kolledžad: aviacijan tehnine, pedagogine, medicinine, mugažo Čeläbinskan valdkundaližen universitetan filial, Suviuralan valdkundaližen agrarižen universitetan filial (edel 2003. vot Troickan agrarine tehnikum) i sen-žo Veterinarižen medicinan institut ratas lidnas.